Remiksas (muzika)

Remiksas (angl. remix) – terminas šiuolaikinėje popmuzikoje, apibūdinantis alternatyvią dainos versiją. Remiksas kuriamas įvairiai keičiant jau įrašytą dainą, dažniausiai audio miksavimo metu. Remiksuojant galima panaudoti visą dainos įrašą, atskirus jos takelius (pvz., tik vokalo ar gitaros) arba dalis įrašo – fragmentus (angl. samples). Proceso metu šios kūrinio dalys paprastai sumaišomos su kitais įrašais, fragmentais, ritmais ar atskirų instrumentų partijomis, kurių nėra originalioje dainoje. Žmonės, užsiimantys remiksavimu profesionaliai vadinami remiksuotojais. Daugelis diskžokėjų yra profesionalūs remiksuotojai.

Remiksavimo metodai 

 Fragmento tempo keitimas.
 Fragmento tono keitimas.
 Fragmento alternatyvus tembro charakteristikų keitimas vienodintuvo (angl. equalizer) pagalba.
 Fragmento karpymas pagal dinamines savybes ().

Daugelis DJ remiksavimą gali atlikti realiu laiku, pasirodymų metu. Tam naudojama DJ miksingo konsolė, kuri ima garso signalą iš dviejų šaltinių (kartais keturių): vieno disko su originalių dainų fragmentais ir kito – su įvairiais ritmais ir garso efektais. Šie diskai dažniausiai būna jau specialiai pritaikyti remiksavimui. DJ rankiniu būdu gali reguliuoti ir keisti abiejų signalų tarpusavio santykį remiksavimo metodais. Pirmieji remiksai datuojami su pirmosiomis miksingo konsolėmis, t. y. XX a. pradžioje, tačiau tik atsiradus pigiai skaitmeninei įrangai ir populiariems šokinės muzikos stiliams kaip hip hop ir techno remiksai pradėti plačiai naudoti nuo XX a. 9 deš. vidurio.

Remiksų pritaikymas 

 Dainos singlo leidime, paprastai, be originalios dainos versijos būna keli jos remiksai.
 Remiksai įrašomi, kad pritaikyti dainą specifinei muzikinei kultūrai ar stiliui, iš esmės besiskiriantiems nuo originalo.
 Remiksai grojami specializuotų radijo stočių arba specialiose laidose (paprastai šokių muzikos pakraipos).
 Beveik vien tik remiksai grojami alternatyvios šokių muzikos klubuose ar renginiuose.
 Įprasti, dažnai limituotu tiražu leidžiami, vien tik remiksų albumai skirti konkrečiam atlikėjui.
 Remiksavimo efektai yra gana tipiški ir dažnai panaudojami elektroninės muzikos originaliuose įrašuose siekiant „klubinio“ garso efekto.
 Daugelis žinomų atlikėjų siekdami populiarinti savo muziką platina dainų fragmentus nemokamai remiksavimo tikslais.

Skirtumai tarp dainos remikso ir perkūrinio 

 Remikse naudojami originalūs dainos ar bent originalios dainos atlikėjo įrašai, kai nauja dainos versija – perkūrinys (angl. cover) –  atliekamas kito atlikėjo nei dainos originalas.
 Originalios dainos remikse neardomos harmoninės struktūros ir nekeičiamos melodijos bei tekstai, kai perkūrinio atlikėjas, dažniausiai laisvai interpretuoja originalą.
 Remikso autorinės teisės paprastai priklauso originalios dainos autoriui, kai perkūrinio atlikėjas, priklausomai nuo savo indėlio, gali prisiimti perkūrinio bendraautorystę.

Remiksai retai būna populiaresni ir žinomesni už originalią dainos versiją ir retai grojami populiariose radijo stotyse, kai perkūriniai yra nepaprastai paplitę populiarioje kultūroje, dažnai žinomesni už originalius įrašus, išleidžiami singlais ir tampa pasauliniais hitais.

Muzika